Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της Διοργανικής Συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2014/012 BE/ArcelorMittal) /* COM/2014/0734 final - 2014/ ( ) */





ΑΙΤΙΟΛΟΓΙΚΗ ΕΚΘΕΣΗ ΠΛΑΙΣΙΟ ΤΗΣ ΠΡΟΤΑΣΗΣ 1. Οι κανόνες που εφαρμόζονται σε χρηματοδοτικές συνεισφορές από το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) διατυπώνονται στον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006[1] (στο εξής «κανονισμός ΕΤΠ»). 2. Οι βελγικές αρχές υπέβαλαν την αίτηση EGF/2014/012 BE/ArcelorMittal για χρηματοδοτική συνεισφορά από το ΕΤΠ, μετά τις απολύσεις στην εταιρεία ArcelorMittal Liège S.A. στο Βέλγιο. 3. Αφού εξέτασε της εν λόγω αίτηση, η Επιτροπή κατέληξε στο συμπέρασμα, σύμφωνα με όλες τις εφαρμοστέες διατάξεις του κανονισμού ΕΤΠ, ότι πληρούνται οι όροι για τη χορήγηση χρηματοδοτικής συνεισφοράς από το ΕΤΠ. ΠΕΡΙΛΗΨΗ ΤΗΣ ΑΙΤΗΣΗΣ Αίτηση ΕΤΠ: || EGF/2014/012 BE/ArcelorMittal Κράτος μέλος: || Βέλγιο Οικεία/-ες περιφέρεια/-ες (επίπεδο NUTS 2): || Prov. Liège (BE 33). Ημερομηνία υποβολής της αίτησης: || 22.7.2014 Ημερομηνία απόδειξης παραλαβής της αίτησης: || 4.8.2014 Ημερομηνία αίτησης πρόσθετων πληροφοριών: || 24.7.2014 Προθεσμία για την παροχή των πρόσθετων πληροφοριών: || 16.9.2014 Προθεσμία για την ολοκλήρωση της αξιολόγησης: || 9.12.2014 Κριτήριο παρέμβασης: || Άρθρο 4 παράγραφος 1 στοιχείο α) του κανονισμού ΕΤΠ Κύρια επιχείρηση: || ArcelorMittal Liège S.A. Τομέας/-είς οικονομικής δραστηριότητας (Κλάδος της NACE αναθ. 2)[2]: || Κλάδος 24 («Κατασκευή βασικών μετάλλων») Αριθμός θυγατρικών, προμηθευτών και κατάντη παραγωγών: || Ουδεμία/ουδείς Περίοδος αναφοράς (τέσσερις μήνες): || 1 Ιανουαρίου 2014 – 1 Μαΐου 2014 Αριθμός απολύσεων ή περιπτώσεων παύσης δραστηριότητας κατά την περίοδο αναφοράς α): || 752 Αριθμός απολύσεων ή περιπτώσεων παύσης δραστηριότητας πριν από ή μετά την περίοδο αναφοράς β): || 533 Συνολικός αριθμός απολύσεων (α + β): || 1 285 Συνολικός εκτιμώμενος αριθμός στοχευόμενων δικαιούχων: || 910 Προϋπολογισμός για τις εξατομικευμένες υπηρεσίες (σε ευρώ) || 2 575 900 Προϋπολογισμός για τη χρήση του ΕΤΠ[3] (σε ευρώ) || 76 578 Συνολικός προϋπολογισμός (σε ευρώ) || 2 652 478 Συνεισφορά του ΕΤΠ (60 %) (σε ευρώ) || 1 591 486 ΑΞΙΟΛΟΓΗΣΗ ΤΗΣ ΑΙΤΗΣΗΣ Διαδικασία 4. Οι βελγικές αρχές υπέβαλαν την αίτηση EGF/2014/012 BE/ArcelorMittal, στις 22 Ιουλίου 2014, εντός 12 εβδομάδων από την ημερομηνία κατά την οποία ικανοποιήθηκαν τα κριτήρια παρέμβασης που ορίζονται παρακάτω. Η Επιτροπή έστειλε ένα αρχικό σύνολο ερωτήσεων στις βελγικές αρχές, στις 24 Ιουλίου 2014, και επιβεβαίωσε την παραλαβή της αίτηση εντός δύο εβδομάδων από την ημερομηνία της υποβολής της αίτησης, στις 4 Αυγούστου 2014. Συμπληρωματικές πληροφορίες παρασχέθηκαν από τα κράτη μέλη εντός έξι εβδομάδων από την ημερομηνία της επιβεβαίωσης. Η προθεσμία των 12 εβδομάδων από την παραλαβή της πλήρους αίτησης, εντός της οποίας η Επιτροπή θα πρέπει να ολοκληρώσει την αξιολόγηση συμμόρφωσης της αίτησης με τις προϋποθέσεις για την παροχή της χρηματοδοτικής συνεισφοράς, λήγει στις 9 Δεκεμβρίου 2014. Επιλεξιμότητα της αίτησης Οικεία επιχείρηση και δικαιούχοι 5. Η αίτηση αφορά 1 285 εργαζομένους που απολύθηκαν στην επιχείρηση ArcelorMittal Liège S.A. Η εν λόγω επιχείρηση δραστηριοποιούνταν στον οικονομικό τομέα που εμπίπτει στη NACE κλάδος 24 («Κατασκευή βασικών μετάλλων»). Οι απολύσεις από την οικεία επιχείρηση εντοπίζονται κυρίως στην περιφέρεια επιπέδου NUTS[4] 2 Liège (BE33). Κριτήρια παρέμβασης 6. Οι βελγικές αρχές υπέβαλαν την αίτηση δυνάμει του κριτηρίου παρέμβασης που προβλέπεται στο άρθρο 4 παράγραφος 1 στοιχείο α) του κανονισμού ΕΤΠ, σύμφωνα με το οποίο απαιτούνται τουλάχιστον 500 απολύσεις εργαζομένων ή διακοπή δραστηριότητας μη μισθωτών, κατά τη διάρκεια περιόδου αναφοράς τεσσάρων μηνών σε επιχείρηση κράτους μέλους, συμπεριλαμβανομένων των απολύσεων εργαζομένων μεταξύ των προμηθευτών και των κατάντη παραγωγών της. 7. Η περίοδος αναφοράς των τεσσάρων μηνών ήταν από την 1η Ιανουαρίου 2014 έως την 1η Μαΐου 2014. 8. Η αίτηση αφορά 752 εργαζομένους που απολύθηκαν[5] στην επιχείρηση κατά την περίοδο αναφοράς των τεσσάρων μηνών. Υπολογισμός των απολύσεων και της παύσης δραστηριότητας 9. Οι απολύσεις υπολογίστηκαν από την ημερομηνία κατά την οποία ο εργοδότης ειδοποίησε προσωπικά τον εργαζόμενο για την απόλυσή του ή για την καταγγελία της σύμβασης εργασίας του. Επιλέξιμοι δικαιούχοι 10. Εκτός από τους εργαζομένους που προαναφέρθηκαν, στους επιλέξιμους δικαιούχους περιλαμβάνονται 533 εργαζόμενοι που απολύθηκαν πριν από ή μετά την περίοδο αναφοράς των τεσσάρων μηνών. Οι εν λόγω εργαζόμενοι απολύθηκαν μετά τη γενική ανακοίνωση των προβλεπόμενων απολύσεων στις 14 Οκτωβρίου 2011. Μπορεί να αποδειχθεί σαφής αιτιώδης συνάφεια με το γεγονός που προκάλεσε τις απολύσεις κατά την περίοδο αναφοράς, δεδομένου ότι όλες οι απολύσεις αφορούν την ίδια διαδικασία μείωσης προσωπικού που ξεκίνησε τον Οκτώβριο του 2011. 11. Κατά συνέπεια, οι επιλέξιμοι δικαιούχοι είναι συνολικά 1 285. Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης 12. Για να αποδείξει τη σχέση μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης, το Βέλγιο υποστηρίζει ότι ο τομέας της παραγωγής χάλυβα, στον οποίο δραστηριοποιούνταν η ArcelorMittal Liège S.A, έχει υποστεί σοβαρή οικονομική διαταραχή, ιδίως ταχεία μείωση του μεριδίου αγοράς της ΕΕ. 13. Σύμφωνα με τα στοιχεία που αναφέρονται από τις βελγικές αρχές, μεταξύ του 2007 και του 2013 η παραγωγή ακατέργαστου χάλυβα στην ΕΕ-27 μειώθηκε από 210,1 εκατ. τόνους σε 166,2 εκατ. τόνους[6] (-20,9 %· -3,8 % της ετήσιας ανάπτυξης[7]), ενώ, σε παγκόσμιο επίπεδο, η παραγωγή αυξήθηκε από 1 348,1 εκατ. τόνους σε 1 649,3 εκατ. τόνους (+22,3 %, +3,4 % της ετήσιας ανάπτυξης). Κατά συνέπεια και σύμφωνα με τα στοιχεία που αναφέρονται από τις βελγικές αρχές, κατά την περίοδο 2007-2013 το μερίδιο της ΕΕ στην παραγωγή χάλυβα σημείωσε σταθερή μείωση (από το 16 % της παγκόσμιας παραγωγής χάλυβα το 2007 στο 10 % το 2013). Η μείωση της παραγωγής στην Ευρώπη είναι σημαντικότερη απ’ ό,τι στις ΗΠΑ και στη Ρωσία. Αντιθέτως, υπάρχει πολύ μεγάλη αύξηση στο μερίδιο της Ασίας, από 56 % σε 67 % κατά την ίδια περίοδο. 14. Τα αποτελέσματα αυτών των αλλαγών στη μορφή του παγκόσμιου εμπορίου επιδεινώθηκαν εξαιτίας άλλων παραγόντων, όπως η μείωση της ζήτησης χάλυβα στους τομείς της αυτοκινητοβιομηχανίας και των κατασκευών στην ΕΕ λόγω της οικονομικής κρίσης, καθώς και μιας σχετικής αύξησης του κόστους παραγωγής (πρώτες ύλες, ενέργεια, περιβαλλοντικοί περιορισμοί κ.λπ.). Οι παράγοντες αυτοί έχουν πλήξει την ανταγωνιστικότητα της χαλυβουργίας στην ΕΕ και έχουν προκαλέσει την απώλεια μεγάλου αριθμού θέσεων εργασίας στον τομέα του χάλυβα τα τελευταία έτη λόγω του κλεισίματος μονάδων παραγωγής και της αναδιάρθρωσης που πραγματοποίησαν πολλοί παραγωγοί χάλυβα στην Ευρώπη[8]. Για παράδειγμα, μεταξύ του 2008 και του 2013, ο αριθμός των ατόμων που απασχολούνταν στον μεταλλουργικό κλάδο (NACE αναθ. 2 κλάδος 24 («Παραγωγή βασικών μετάλλων») στην ΕΕ-27 μειώθηκε από 1,44 εκατομμύρια σε 1,16 εκατομμύρια, δηλαδή κατά περίπου 280 000 εργαζομένους (-19,4 %). 15. Από την έναρξη λειτουργίας του ΕΤΠ το 2007, υποβλήθηκαν τέσσερις αιτήσεις ΕΤΠ στον τομέα του χάλυβα[9]. Τρεις από τις αιτήσεις αυτές συνδέονταν με σημαντικές διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης[10] και μία με την παγκόσμια χρηματοπιστωτική και οικονομική κρίση[11]. Γεγονότα που οδήγησαν στις απολύσεις και στην παύση δραστηριότητας 16. Τα γεγονότα που οδήγησαν στις απολύσεις και στην παύση δραστηριότητας σχετίζονται με την αναγγελία της ουσιαστικής αναδιάρθρωσης του ομίλου ArcelorMittal εντός της Ευρωπαϊκής Ένωσης το 2008. Η απόφαση αυτή ελήφθη με βάση την πλεονάζουσα παραγωγική ικανότητα που διέθετε ο όμιλος στην Ευρώπη σε σύγκριση με τις τάσεις ανάπτυξης της αγοράς. Ο όμιλος αποφάσισε το οριστικό κλείσιμο 10 από τις 25 υψικαμίνους που διέθετε στην Ευρώπη, καθώς και το κλείσιμο διαφόρων μονάδων παραγωγής. Σε χρονικό διάστημα 5 ετών απωλέσθηκαν σχεδόν 33 000 θέσεις εργασίας, περίπου το 25 % του συνολικού εργατικού δυναμικού. 17. Σύμφωνα με τις βελγικές αρχές, η μείωση της ζήτησης για χάλυβα, μια σχετική αύξηση του κόστους παραγωγής (πρώτες ύλες, ενέργεια, περιβαλλοντικοί περιορισμοί κ.λπ.) και η μείωση των τιμών χάλυβα (σχεδόν 17 % για τους χαλύβδινους ρόλλους) υποχρέωσαν τον παραγωγό να μειώσει την παραγωγή του το 2011 και να αποφασίσει το κλείσιμο της υψικαμίνου της Λιέγης με συνέπεια την απόλυση όλων των 1 285 εργαζομένων. Αναμενόμενος αντίκτυπος των απολύσεων όσον αφορά την οικονομία και την απασχόληση σε τοπικό, περιφερειακό ή εθνικό επίπεδο 18. Ο τομέας της μεταλλουργίας στη Λιέγη συρρικνώθηκε τα τελευταία έτη, από 6 193 θέσεις εργασίας σε 40 επιχειρήσεις το 2007 σε 4 187 θέσεις εργασίας σε 35 επιχειρήσεις το 2012, σημειώθηκε δηλαδή μείωση κατά 32 % της απασχόλησης στον τομέα. Ο αντίκτυπος της συρρίκνωσης της ArcelorMittal είναι ακόμη πιο σημαντικός, δεδομένου ότι το μερίδιο της ArcelorMittal στην τοπική απασχόληση είναι 78,9 % στον μεταλλουργικό τομέα και 14,3 % στον μεταποιητικό τομέα. 19. Η επιπτώσεις των χρηματοπιστωτικών κρίσεων του 2008-2009 και του 2011 εξακολουθούν να είναι εμφανείς στην οικονομία της Βαλονίας, ενώ η συρρίκνωση της ArcelorMittal θα οδηγήσει σε περαιτέρω απώλειες θέσεων εργασίας στην εν λόγω περιφέρεια. Στη Λιέγη καταγράφηκαν, τον Μάιο του 2014, 54 440 άτομα που αναζητούν εργασία, δηλαδή σημειώθηκε ποσοστό ανεργίας 19,48 %. Τα άτομα αυτά συχνά δεν διαθέτουν τα προσόντα (το 49,9 % δεν έχουν ολοκληρώσει την ανώτερη δευτεροβάθμια εκπαίδευση) και το 40,4 % βίωσαν περίοδο διακοπής της επαγγελματικής τους δραστηριότητας άνω των δύο ετών. Το ποσοστό απασχόλησης στη Λιέγη είναι μεταξύ των χαμηλότερων της περιφέρειας της Βαλονίας με ύψος 53,4 % (56,7 % στην περιφέρεια της Βαλονίας)[12]. Στοχευόμενοι δικαιούχοι και προτεινόμενες δράσεις Στοχευόμενοι δικαιούχοι 20. Ο εκτιμώμενος αριθμός των στοχευόμενων εργαζομένων που αναμένεται να συμμετάσχουν στα μέτρα είναι 910. Η κατανομή των εργαζομένων αυτών κατά φύλο, ιθαγένεια και ηλικιακή ομάδα έχει ως εξής: Κατηγορία || Αριθμός στοχευόμενων δικαιούχων Φύλο: || Άνδρες: || 871 || (96 %) || Γυναίκες: || 39 || (4 %) Ιθαγένεια: || Πολίτες της ΕΕ: || 910 || (100 %) || Πολίτες τρίτων χωρών: || 0 || (0 %) Ηλικιακή ομάδα: || 15-24 ετών: || 25 || (3 %) || 25-29 ετών: || 37 || (4 %) || 30-54 ετών: || 803 || (88 %) || 55-64 ετών: || 45 || (5 %) || άνω των 64 ετών: || 0 || (0 %) Επιλεξιμότητα των προτεινόμενων δράσεων 21. Μόνο ορισμένα από τα μέτρα που συγκαταλέγονται μεταξύ των ενεργειών που υλοποιούνται από τις βελγικές αρχές για τη στήριξη των εργαζομένων που απολύθηκαν από την εταιρεία ArcelorMittal θα συγχρηματοδοτηθούν από το ΕΤΠ. Συνεπώς, τα μέτρα που είναι υποχρεωτικά σύμφωνα με τις διαδικασίες ομαδικών απολύσεων στο Βέλγιο και που εφαρμόζονται ως μέρος της συνήθους δραστηριότητας του γραφείου αναπροσανατολισμού (π.χ. βοήθεια για την επανένταξη στην αγορά εργασίας, βασική κατάρτιση, παροχή βοήθειας για την αναζήτηση εργασίας και επαγγελματικός προσανατολισμός κ.λπ.) δεν περιλαμβάνονται στην παρούσα αίτηση κινητοποίησης του ΕΤΠ. 22. Οι εξατομικευμένες υπηρεσίες που πρόκειται να παρασχεθούν στους απολυμένους εργαζομένους συνίστανται στις εξής: – Αναπροσανατολισμός: Υποστήριξη/καθοδήγηση/ένταξη. Αυτό το σύνολο υπηρεσιών βασίζεται στις συνήθεις δραστηριότητες που πραγματοποιούνται από το γραφείο αναπροσανατολισμού[13]. Οι υπηρεσίες θα παρέχονται από ομάδα του προσωπικού της FOREM (διαχειριστής έργου, ειδικευμένοι σύμβουλοι) σε συνεργασία με πρώην εκπροσώπους εργαζομένων, οι οποίοι ενεργούν ως «κοινωνικοί συνοδοί» (accompagnateurs sociaux) για να ενθαρρύνουν τους εργαζομένους να συμμετάσχουν στα μέτρα και για να τους βοηθήσουν με τις διοικητικές διαδικασίες. Για να διευκολυνθούν οι επαφές μεταξύ των εργαζομένων, οι υπηρεσίες παρέχονται από κοινού σε όλους τους απολυμένους εργαζομένους σε ειδικούς χώρους για τον σκοπό αυτό. Οι υπηρεσίες καλύπτουν τρεις τύπους δραστηριοτήτων: συλλογική ενημέρωση σχετικά με τις τεχνικές αναζήτησης εργασίας (σύνταξη βιογραφικού σημειώματος και γραπτής αίτησης, χρήση διαδικτυακών πόρων κ.λπ.), διευκρινίσεις σχετικά με την εργατική νομοθεσία (επανένταξη σε άλλους τομείς της αγοράς εργασίας, ανεργία, σύμβαση εργασίας, σύνταξη), ευαισθητοποίηση σχετικά με τις διακρίσεις, παρουσίαση επαγγελμάτων και κλάδων με μελλοντικές προοπτικές κ.λπ.· ii) προσωπικές συνεντεύξεις με σύμβουλο της FOREM (έλεγχος δεξιοτήτων, εξέλιξη της σταδιοδρομίας, καθοδήγηση για την κατάρτιση κ.λπ.)· iii) ελεύθερη και ανοικτή πρόσβαση σε εργαλεία αναζήτησης εργασίας (εξοπλισμός πληροφορικής με σύνδεση στο διαδίκτυο, τηλέφωνο, ειδική τεκμηρίωση κ.λπ.). Αυτό το μέτρο θα αφορά το σύνολο των 910 εργαζομένων για τους οποίους ζητείται βοήθεια, για μέγιστη διάρκεια 24 μηνών. – Διευκόλυνση της αναζήτησης εργασίας. Η FOREM θα πραγματοποιήσει επίσης ειδικές δραστηριότητες για να διευκολυνθεί η αναζήτηση εργασίας και για να ξεπεραστούν οι δυσκολίες στη διαδικασία αναπροσανατολισμού. Σε αυτές περιλαμβάνονται συναντήσεις μεταξύ των απολυμένων εργαζομένων και δυνητικών εργοδοτών (αντιστοίχιση προσφοράς και ζήτησης εργασίας), επισκέψεις στην εταιρεία, συναντήσεις με υπευθύνους προσλήψεων με σκοπό την προετοιμασία για τη συνέντευξη εργασίας, καθώς και η ανταλλαγή εμπειριών με άλλους εργαζομένους οι οποίοι, ύστερα από ομαδικές απολύσεις, παρακολούθησαν επαγγελματικό επαναπροσανατολισμό ή βρήκαν εργασία. – Κατάρτιση και επανακατάρτιση: – Ολοκληρωμένη κατάρτιση: Μπορούν να προταθούν διάφοροι τύποι μαθημάτων επαγγελματικής κατάρτισης (ανάλογα με τον τύπο προγραμμάτων μαθημάτων) είτε από τη FOREM είτε από τα «centres de compétences» είτε από το IFAPME[14]. Ως πρώτο βήμα, το προσωπικό της FOREM θα βοηθήσει κάθε συμμετέχοντα να καθορίσει τους στόχους που σχετίζονται με την εργασία του και θα τον προσανατολίσει προς έναν από τους τρεις τύπους ενοτήτων κατάρτισης. Οι εργαζόμενοι οι οποίοι μπορούν να επανακαταρτιστούν για απασχόληση παρόμοια με εκείνη που κατείχαν στην ArcelorMittal μπορούν είτε να παρακολουθήσουν ειδική ενότητα ή ενότητα εξειδίκευσης (40 ώρες) για να προσαρμόσουν τις ικανότητές τους και να τις επικαιροποιήσουν, είτε συμπληρωματικό πρόγραμμα μαθημάτων για την απόκτηση νέων προσόντων (320 ώρες), που θα δώσει στους εργαζομένους τη δυνατότητα να υποβάλουν αίτηση για θέσεις εργασίας για νέα απασχόληση στον βιομηχανικό τομέα. Για την επανακατάρτιση σε έναν τελείως διαφορετικό τομέα δραστηριότητας, οι εργαζόμενοι μπορούν να παρακολουθήσουν προγράμματα μαθημάτων επαγγελματικής κατάρτισης (κατά μέσο όρο διάρκειας 960 ωρών), ώστε να αποκτήσουν τις ικανότητες που απαιτούνται για την απασχόληση αυτή. Στο τέλος κάθε ενότητας κατάρτισης, μπορούν να αξιολογηθούν και να τεκμηριωθούν οι νέες δεξιότητες. Ανάλογα με τον τύπο της κατάρτισης και το πεδίο των ικανοτήτων, οι συμμετέχοντες θα λάβουν είτε τυπική πιστοποίηση δεξιοτήτων (δηλαδή πιστοποιητικό ικανότητας), πιστοποιητικό συμμετοχής (για ικανότητες ή επαγγέλματα για τα οποία δεν υπάρχει επίσημη πιστοποίηση) είτε επικύρωση των δεξιοτήτων (όσον αφορά τις δεξιότητες και τις ικανότητες που αποκτήθηκαν εκτός της επίσημης κατάρτισης). Η επίσημη πιστοποίηση δεξιοτήτων επαληθεύεται μέσω δοκιμών αξιολόγησης που οδηγούν στην απονομή «Πιστοποιητικού δεξιοτήτων που αποκτώνται μέσω της κατάρτισης» (Certificat des Compétences Acquises en Formation – CECAF). Η επικύρωση των δεξιοτήτων επαληθεύεται μέσω δοκιμών αξιολόγησης που οδηγούν στην απονομή πιστοποιητικών δεξιοτήτων (titres de compétences). – Μεταφορά πείρας: Οι έμπειροι εργαζόμενοι μπορούν να βελτιώσουν τις δεξιότητες και την τεχνογνωσία τους μέσω της διδακτικής δραστηριότητας ή της εκπαίδευσης εκπαιδευτών στην τεχνική εκπαίδευση. Η FOREM και οι ομοσπονδίες των διαφόρων κλάδων της τεχνικής εκπαίδευσης θα προετοιμάσουν ειδική ενότητα ευαισθητοποίησης και εισαγωγής στην κατάρτιση με σκοπό να ενθαρρύνουν την κατάρτιση ορισμένων εργαζομένων για να γίνουν καθηγητές επαγγελματικής εκπαίδευσης. Η ενότητα θα περιλαμβάνει την παροχή συγκεκριμένων πληροφοριών, τεχνικής υποστήριξης, συναντήσεις με επαγγελματίες και επιτόπιες επισκέψεις. Η ενότητα θα διαρκέσει οκτώ εβδομάδες και θα προορίζεται για περίπου 10 εργαζομένους. – Προώθηση της επιχειρηματικότητας: – Υποστήριξη για τη δημιουργία επιχειρήσεων: Οι εργαζόμενοι που σκέπτονται να ιδρύσουν δική τους επιχείρηση θα λάβουν οδηγίες και υποστήριξη από σύμβουλο δημιουργίας επιχειρήσεων από τη FOREM. Η υποστήριξη αυτή περιλαμβάνει δύο βασικές δραστηριότητες: i) συλλογικές ενημερωτικές συναντήσεις για την ευαισθητοποίηση σχετικά με τις ευκαιρίες δημιουργίας επιχειρήσεων, την παροχή πληροφοριών σχετικά με τις νομικές πτυχές και τα μέτρα για τη στήριξη της δημιουργίας επιχειρήσεων· ii) ατομικές συνεντεύξεις με τους ενδιαφερομένους, ώστε να επανεξεταστεί το σχέδιό τους και να έρθουν σε επαφή με οργανώσεις στήριξης επιχειρήσεων και παρόχους υπηρεσιών. Ο σύμβουλος θα συνεργαστεί στενά με τα γραφεία αναπροσανατολισμού προκειμένου να βοηθήσει τους εργαζομένους με τα επιχειρηματικά τους σχέδια. Περίπου 50 εργαζόμενοι αναμένεται να παρευρεθούν στις ενημερωτικές συναντήσεις και περίπου 20 θα λάβουν μέρος στις συνεντεύξεις και τις δραστηριότητες παρακολούθησης. – Στήριξη συλλογικών έργων: Οι εργαζόμενοι που εξετάζουν το ενδεχόμενο να ιδρύσουν «κοινωνική» επιχείρηση ως ομάδα θα λάβουν καθοδήγηση και στήριξη από εξειδικευμένη εταιρεία συμβούλων (που επιλέγεται μέσω πρόσκλησης υποβολής προσφορών) και από το γραφείο αναπροσανατολισμού. Η υποστήριξη αυτή περιλαμβάνει συναντήσεις ενημέρωσης και ευαισθητοποίησης σχετικά με τη δημιουργία επιχειρήσεων και τις βασικές διαχειριστικές δεξιότητες, καθώς και την παροχή συμβουλών για τη σύσταση της εταιρείας (π.χ. κατάρτιση επιχειρηματικού σχεδίου, εκπόνηση νομικών καθεστώτων, εμπορίας κ.λπ.). Οι επιχορηγήσεις μπορούν να χορηγούνται για την κάλυψη των δαπανών εκκίνησης αυτών των επιχειρηματικών σχεδίων. Οι εργαζόμενοι πρέπει να υποβάλουν αίτηση με την οποία να περιγράφουν το έργο (π.χ. δεξιότητες και πείρα των εργαζομένων, μελέτη σκοπιμότητας, οικονομική ανάλυση, προοπτικές στην αγορά, προοπτικές ανάπτυξης, κοινωνικοοικονομικά οφέλη κ.λπ.). Η επιτροπή στήριξης του γραφείου αναπροσανατολισμού, που συγκεντρώνει αντιπροσώπους των εργοδοτών, των συνδικαλιστικών οργανώσεων και της FOREM, αξιολογεί την αίτηση και αποφασίζει να χορηγήσει επιχορήγηση ή όχι. Κάθε εργαζόμενος που συμμετέχει στο σχέδιο μπορεί να λάβει επιχορήγηση ύψους 5 000 ευρώ (με κεφάλαια που συγκεντρώνονται μεταξύ όλων των εργαζομένων που συμμετέχουν). Οι επιχορηγήσεις μπορούν να χρησιμοποιηθούν για την κάλυψη της αγοράς εξοπλισμού, εμπορευμάτων, της δημοσιότητας, της παροχής συμβουλών, της κατάρτισης κ.λπ. Η υπηρεσία παροχής συμβουλών θα διαχειρίζεται τις επιχορηγήσεις και την έκθεση της FOREM για τη χρήση των δαπανών (τιμολόγια και δικαιολογητικά). Αναμένεται ότι περίπου 100 εργαζόμενοι θα συμμετάσχουν στο μέτρο αυτό, ενώ θα χορηγηθούν πέντε επιχορηγήσεις στήριξης στους εργαζομένους. 23. Οι προτεινόμενες δράσεις που περιγράφονται εδώ αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 7 του κανονισμού ΕΤΠ. Οι δράσεις αυτές δεν υποκαθιστούν τα παθητικά μέτρα κοινωνικής προστασίας. 24. Οι βελγικές αρχές υπέβαλαν τις απαιτούμενες πληροφορίες σχετικά με τις δράσεις που είναι υποχρεωτικές για τις οικείες επιχειρήσεις βάσει της εθνικής νομοθεσίας ή των συλλογικών συμβάσεων. Επιβεβαίωσαν ότι η χρηματοδοτική συνεισφορά από το ΕΤΠ δεν θα αντικαταστήσει καμία από αυτές τις δράσεις. Εκτιμώμενος προϋπολογισμός 25. Το εκτιμώμενο συνολικό κόστος ανέρχεται σε 2 652 478 ευρώ, εκ του οποίου οι δαπάνες για τις εξατομικευμένες υπηρεσίες ανέρχονται σε 2 575 900 ευρώ και οι δαπάνες για τις δραστηριότητες προετοιμασίας, διαχείρισης, ενημέρωσης και δημοσιότητας, ελέγχου και υποβολής εκθέσεων σε 76 578 ευρώ. 26. Η συνολική χρηματοδοτική συνεισφορά που ζητείται από το ΕΤΠ είναι 1 591 486 ευρώ (60 % του συνολικού κόστους). Δράσεις || Εκτιμώμενος αριθμός συμμετεχόντων || Εκτιμώμενο κόστος ανά συμμετέχοντα (σε ευρώ) (*) || Εκτιμώμενο συνολικό κόστος (σε ευρώ) (*) Εξατομικευμένες υπηρεσίες [δράσεις που προβλέπονται στο άρθρο 7 παράγραφος 1 στοιχεία α) και γ) του κανονισμού ΕΤΠ] Αναπροσανατολισμός: (Orientation professionnelle) – Υποστήριξη/καθοδήγηση/ ένταξη (Reconversion/Insertion) – Διευκόλυνση της αναζήτησης εργασίας (Dynamisation de la recherche d’emploi) || 910 150 || 2 054 300 || 1 869 000 45 000 Κατάρτιση και επανακατάρτιση: (Formations) – Ολοκληρωμένη κατάρτιση (Formations intégrées) – Μεταφορά πείρας (Transmission d'expérience) || 300 10 || 1 713 300 || 513 900 3 000 Προώθηση της επιχειρηματικότητας: (Aide à la creation d'emploi) – Υποστήριξη για τη δημιουργία επιχειρήσεων (Autocreation d'emploi individuelle) – Υποστήριξη συλλογικών έργων: (Soutien à l'emergence de projets colletifs) || 50 100 || 900 1 000 || 45 000 100 000 Υποσύνολο (α): || – || 2 575 900 (100,0 %) Επιδόματα και κίνητρα [δράσεις σύμφωνα με το άρθρο 7 παράγραφος 1 στοιχείο β ) του κανονισμού ΕΤΠ] || Υποσύνολο (β): || – || 0 || (0,0 %) Δράσεις που προβλέπονται στο άρθρο 7 παράγραφος 4 του κανονισμού ΕΤΠ 1. Προπαρασκευαστικές δραστηριότητες, διαχείριση, έλεγχος και υποβολή εκθέσεων || – || 32 778 2. Ενημέρωση και δημοσιότητα || – || 43 800 Υποσύνολο (γ): || – || 76 578 (2,9 %) Συνολικό κόστος (α + β + γ): || – || 2 652 478 Συνεισφορά ΕΤΠ (60 % του συνολικού κόστους) || – || 1 591 486 (*) Η διαφορά των συνόλων οφείλεται στη στρογγυλοποίηση Περίοδος επιλεξιμότητας των δαπανών 27. Οι βελγικές αρχές άρχισαν να παρέχουν εξατομικευμένες υπηρεσίες στους στοχευόμενους δικαιούχους την 1η Ιανουαρίου 2014. Οι δαπάνες σχετικά με τις δράσεις που αναφέρονται στο σημείο 22 θα είναι ως εκ τούτου επιλέξιμες για χρηματοδοτική συμβολή από το ΕΤΠ από την 1η Ιανουαρίου 2014 έως την 22α Ιουλίου 2016. 28. Οι βελγικές αρχές άρχισαν να πραγματοποιούν διοικητικές δαπάνες για την εφαρμογή του ΕΤΠ την 1η Ιανουαρίου 2014. Οι δαπάνες για τις δραστηριότητες προετοιμασίας, διαχείρισης, ενημέρωσης, δημοσιότητας, ελέγχου και υποβολής εκθέσεων, ως εκ τούτου, θα είναι επιλέξιμες για χρηματοδοτική συνεισφορά από το ΕΤΠ από την 1η Ιανουαρίου 2014 έως την 22α Ιανουαρίου 2017. Συμπληρωματικότητα με τις δράσεις που χρηματοδοτούνται από εθνικά ή ενωσιακά ταμεία 29. Οι πόροι εθνικής προχρηματοδότησης ή συγχρηματοδότησης έχουν ως εξής: Οι δράσεις που θα εφαρμοστούν θα προχρηματοδοτηθούν από τη FOREM. Τα γραφεία αναπροσανατολισμού, η κατάρτιση από τη FOREM και τους εταίρους της συγχρηματοδοτούνται από την Περιφέρεια της Βαλονίας. 30. Οι βελγικές αρχές επιβεβαίωσαν ότι τα προαναφερόμενα μέτρα που λαμβάνουν χρηματοδοτική συνεισφορά από το ΕΤΠ δεν θα λάβουν χρηματοδοτική συνεισφορά και από άλλα χρηματοδοτικά μέσα της Ένωσης. 31. Κατά το παρελθόν χορηγήθηκε χρηματοδοτική υποστήριξη από το ΕΚΤ σε έργο (EnTrain – En Transition-Reconversion-Accompagnement), το οποίο είχε στόχο την ανάπτυξη παιδαγωγικών μεθόδων για τα γραφεία αναπροσανατολισμού εν γένει. Τα πορίσματα αυτού του έργου ενδέχεται να αποδειχτούν χρήσιμα κατά την εφαρμογή των προβλεπόμενων μέτρων. Διαδικασίες για την παροχή συμβουλών προς τους στοχευόμενους δικαιούχους ή τους εκπροσώπους τους ή τους κοινωνικούς εταίρους, καθώς και τις τοπικές και περιφερειακές αρχές 32. Οι βελγικές αρχές αναφέρουν ότι η συντονισμένη δέσμη εξατομικευμένων υπηρεσιών έχει καταρτιστεί σε διαβούλευση με τους στοχευόμενους δικαιούχους και τους κοινωνικούς εταίρους. Τα μέτρα είναι το αποτέλεσμα πολλών συζητήσεων και προπαρασκευαστικών συνεδριάσεων που πραγματοποιήθηκαν κατά την περίοδο από τον Φεβρουάριο του 2014 έως τον Ιούνιο του 2014 μεταξύ των διαφόρων κοινωνικών εταίρων που συμμετέχουν. 33. Το γραφείο αναπροσανατολισμού (cellule de reconversion) ιδρύθηκε ειδικά στο πλαίσιο των νομικών υποχρεώσεων που συνδέονται με τη διαδικασία συλλογικών απολύσεων. Το γραφείο αναπροσανατολισμού διοικείται από επιτροπή η οποία συγκεντρώνει εκπροσώπους των δημόσιων υπηρεσιών της Περιφέρειας της Βαλονίας που είναι αρμόδιες για την απασχόληση και την κατάρτιση, τη FOREM, τις συνδικαλιστικές οργανώσεις, καθώς και τις τομεακές οργανώσεις επαγγελματικής κατάρτισης. Συστήματα διαχείρισης και ελέγχου 34. Η αίτηση περιέχει περιγραφή του συστήματος διαχείρισης και ελέγχου, που προσδιορίζει τις ευθύνες των φορέων που συμμετέχουν. Μια συντονιστική επιτροπή που θα αποτελείται από όλους τους φορείς που συμμετέχουν στην υλοποίηση των μέτρων του ΕΤΠ εξασφαλίζει τη συνολική παρακολούθηση και τον συντονισμό. Οι ίδιοι οργανισμοί που διαχειρίζονται και ελέγχουν το ΕΚΤ θα διαχειρίζονται τη χρηματοδοτική συνεισφορά του ΕΤΠ. Στο πλαίσιο του οργανισμού ΕΚΤ της Ομοσπονδίας Βαλονίας-Βρυξελλών (πρώην Γαλλικής Κοινότητας του Βελγίου), μια οντότητα θα αναλάβει τα καθήκοντα της διαχειριστικής αρχής και μια άλλη χωριστή οντότητα τα καθήκοντα της αρχής πληρωμής. Η γενική γραμματεία της Ομοσπονδίας Βαλονίας-Βρυξελλών θα αναλάβει τα καθήκοντα της αρχής πιστοποίησης και η FOREM εκείνα του ενδιάμεσου φορέα. Δεσμεύσεις του οικείου κράτους μέλους 35. Οι βελγικές αρχές παρέχουν όλες τις αναγκαίες διαβεβαιώσεις όσον αφορά τα ακόλουθα: – την τήρηση των αρχών της ίσης μεταχείρισης και της απαγόρευσης των διακρίσεων όσον αφορά την πρόσβαση στις προτεινόμενες δράσεις και την εφαρμογή τους· – τη συμμόρφωση με τις απαιτήσεις που καθορίζονται στην εθνική νομοθεσία και στη νομοθεσία της ΕΕ όσον αφορά τις συλλογικές απολύσεις[15]· – τη μη λήψη χρηματοδοτικής ενίσχυσης από άλλα ενωσιακά ταμεία ή χρηματοδοτικά μέσα όσον αφορά τις προτεινόμενες δράσεις, καθώς και την αποφυγή οποιασδήποτε διπλής χρηματοδότησης· – τη συμπληρωματικότητα των προτεινόμενων δράσεων με δράσεις που χρηματοδοτούνται από τα διαρθρωτικά ταμεία· – τη συμμόρφωση της χρηματοδοτικής συνεισφοράς από το ΕΤΠ με τους διαδικαστικούς και ουσιαστικούς κανόνες της Ένωσης για τις κρατικές ενισχύσεις. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Πρόταση προϋπολογισμού 36. Το ΕΤΠ δεν υπερβαίνει το μέγιστο ετήσιο ποσό των 150 εκατομμυρίων ευρώ (σε τιμές του 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου, της 2ας Δεκεμβρίου 2013, για τον καθορισμό του πολυετούς δημοσιονομικού πλαισίου για την περίοδο 2014-2020[16]. 37. Η Επιτροπή, αφού εξέτασε την αίτηση όσον αφορά την τήρηση των προϋποθέσεων που προβλέπονται στο άρθρο 13 παράγραφος 1 του κανονισμού ΕΤΠ και αφού έλαβε υπόψη τον αριθμό των στοχευόμενων δικαιούχων, τις προτεινόμενες ενέργειες και το εκτιμώμενο κόστος, προτείνει την κινητοποίηση του ΕΤΠ για το ποσό των 1 591 486 ευρώ, το οποίο αντιστοιχεί στο 60 % του συνολικού κόστους των προτεινόμενων δράσεων, προκειμένου να παρασχεθεί χρηματοδοτική συνεισφορά για την αίτηση. 38. Η προτεινόμενη απόφαση για κινητοποίηση του ΕΤΠ θα ληφθεί από κοινού από το Ευρωπαϊκό Κοινοβούλιο και το Συμβούλιο, όπως ορίζεται στο σημείο 13 της Διοργανικής Συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[17]. Συναφείς πράξεις 39. Η Επιτροπή, παράλληλα με την υποβολή της παρούσας πρότασης για απόφαση κινητοποίησης του ΕΤΠ, θα υποβάλει στο Ευρωπαϊκό Κοινοβούλιο και στο Συμβούλιο πρόταση για τη μεταφορά του ποσού των 1 591 486 ευρώ στη σχετική γραμμή του προϋπολογισμού. 40. Η Επιτροπή, παράλληλα με την έγκριση της παρούσας πρότασης απόφασης για την κινητοποίηση του ΕΤΠ, θα εκδώσει απόφαση για χρηματοδοτική συνεισφορά μέσω εκτελεστικής πράξης, η οποία θα αρχίσει να ισχύει από την ημερομηνία έκδοσης από το Ευρωπαϊκό Κοινοβούλιο και το Συμβούλιο της προτεινόμενης απόφασης για την κινητοποίηση του ΕΤΠ. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της Διοργανικής Συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2014/012 BE/ArcelorMittal) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 1309/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για το Ευρωπαϊκό Ταμείο Προσαρμογής στην Παγκοσμιοποίηση (2014-2020) και την κατάργηση του κανονισμού (ΕΚ) αριθ. 1927/2006[18], και ιδίως το άρθρο 15 παράγραφος 4, Έχοντας υπόψη τη Διοργανική Συμφωνία, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[19], και ιδίως το σημείο 13, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παρέχει στήριξη στους εργαζομένους που απολύονται και στους μη μισθωτούς των οποίων η δραστηριότητα έχει παύσει ως αποτέλεσμα μεγάλων διαρθρωτικών αλλαγών στη μορφή του παγκόσμιου εμπορίου που οφείλονται στην παγκοσμιοποίηση, ως αποτέλεσμα συνέχισης της παγκόσμιας χρηματοπιστωτικής και οικονομικής κρίσης που αναφέρεται στον κανονισμό (ΕΚ) αριθ. 546/2009[20] ή ως αποτέλεσμα μιας νέας παγκόσμιας χρηματοπιστωτικής και οικονομικής κρίσης, και για να τους βοηθήσει να επανενταχθούν στην αγορά εργασίας. (2) Το ΕΤΠ δεν υπερβαίνει το μέγιστο ετήσιο ποσό των 150 εκατ. ευρώ (σε τιμές του 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου. (3) Το Βέλγιο υπέβαλε αίτηση για την κινητοποίηση του ΕΤΠ, όσον αφορά τις απολύσεις[21] στην εταιρεία ArcelorMittal Liège S.A. στο Βέλγιο στις 22 Ιουλίου 2014 και τη συμπλήρωσε με πρόσθετες πληροφορίες, όπως προβλέπεται στο άρθρο 8 παράγραφος 3 του κανονισμού (EΕ) αριθ. 1309/2013. Η εν λόγω αίτηση πληροί τις απαιτήσεις που ισχύουν για τον καθορισμό χρηματοδοτικής συνεισφοράς από το ΕΤΠ, οι οποίες ορίζονται στο άρθρο 13 του κανονισμού (ΕΕ) αριθ. 1309/2013. (4) Συνεπώς, θα πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς ποσού 1 591 486 ευρώ για την αίτηση που υπέβαλε το Βέλγιο, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2015, κινητοποιείται το ΕΤΠ για την παροχή ποσού 1 591 486 ευρώ σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ L 347 της 20.12.2013, σ. 855. [2] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, για τη θέσπιση της στατιστικής ταξινόμησης των οικονομικών δραστηριοτήτων NACE – αναθεώρηση 2 και για την τροποποίηση του κανονισμού (ΕΟΚ) αριθ. 3037/90 του Συμβουλίου και ορισμένων κανονισμών των ΕΚ σχετικών με ειδικούς στατιστικούς τομείς (ΕΕ L 393 της 30.12.2006, σ. 1). [3] Σύμφωνα με το άρθρο 7 τέταρτο εδάφιο του κανονισμού (ΕΕ) αριθ. 1309/2013. [4] Κανονισμός (ΕΕ) αριθ. 1046/2012 της Επιτροπής, της 8ης Νοεμβρίου 2012, σχετικά με την εφαρμογή του κανονισμού (ΕΚ) αριθ. 1059/2003 του Ευρωπαϊκού Κοινοβουλίου και του Συμβουλίου για τη θέσπιση μιας κοινής ονοματολογίας των εδαφικών στατιστικών μονάδων (NUTS), όσον αφορά τη διαβίβαση των χρονοσειρών για τη νέα περιφερειακή κατανομή (ΕΕ L 310 της 9.11.2012, σ. 34). [5] Κατά την έννοια του άρθρου 3 στοιχείο α) του κανονισμού ΕΤΠ. [6] Πηγή: World Steel Association, Steel Statistical Yearbook 2014. [7] Σύνθετος ρυθμός ετήσιας ανάπτυξης. [8] Πρβλ. ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών – Σχέδιο δράσης για μια ανταγωνιστική και βιώσιμη χαλυβουργία στην Ευρώπη [COM(2013) 407]. [9] Βλ. βάση δεδομένων του ΕΤΠ στη διεύθυνση: http://ec.europa.eu/social/main.jsp?catId=582. [10] Περιπτώσεις EGF/2009/022 BG/Kremikovtsi (αίτηση που απορρίφθηκε από την Επιτροπή), EGF/2012/010 RO/Mechel [COM(2014) 255 final of 7.5.2014], EGF/2013/007 BE/Hainaut steel (Duferco-NLMK) [COM(2014)..] και EGF/2013/002 BE/Carsid [COM(2014)...]. [11] Περίπτωση EGF/2010/007 AT/Steiermark-Niederösterreich. Απόφαση 2011/652/ΕΕ της 27ης Σεπτεμβρίου 2011 (ΕΕ L 263 της 7.10.2011, σ. 9). [12] Πηγή: FOREM [13] Γραφείο αναπροσανατολισμού (cellule de reconversion), που δημιουργήθηκε ειδικά στο πλαίσιο των νομικών υποχρεώσεων για τη διαδικασία ομαδικών απολύσεων. [14] Το IFAPME (Institut wallon de Formation en Alternance et des indépendants et Petites et Moyennes Entreprises) είναι ένα δημόσιο εκπαιδευτικό ίδρυμα που παρέχει διπλή κατάρτιση συνδεόμενη με την εργασία υπό μορφή μαθητείας και ειδικά μαθήματα για διευθυντικά στελέχη ΜΜΕ. [15] Η χρηματοδοτική συνεισφορά του ΕΤΠ θα επιτρέψει στις βελγικές αρχές να επεκτείνουν την παροχή υπηρεσιών επανένταξης στην αγορά εργασίας πέρα από τις υποχρεωτικές περιόδους και να λάβουν πρόσθετα μέτρα. Για τον υπολογισμό των δαπανών που αναλογούν στο ΕΤΠ, οι βελγικές αρχές θα λάβουν υπόψη τα μέτρα που υλοποιήθηκαν στη διάρκεια της περιόδου της νόμιμης υποχρέωσης (που σχετίζεται μόνο με το μέτρο «Αναπροσανατολισμός (υποστήριξη/καθοδήγηση/ένταξη)». Ο αριθμός των ωρών κατά τις οποίες θα παρέχονται υπηρεσίες επανένταξης στη διάρκεια της υποχρεωτικής περιόδου θα αφαιρούνται από τον συνολικό αριθμό ωρών για υπηρεσίες επανένταξης από τις οποίες θα έχει επωφεληθεί ο κάθε στοχευόμενος δικαιούχος. [16] ΕΕ L 347 της 20.12.2013, σ. 884. [17] ΕΕ C 373 της 20.12.2013, σ. 1. [18] ΕΕ L 347 της 20.12.2013, σ. 855. [19] ΕΕ C 373 της 20.12.2013, σ. 1. [20] ΕΕ L 167 της 29.6.2009, σ. 26. [21] Κατά την έννοια του άρθρου 3 στοιχείο α) του κανονισμού ΕΤΠ.